РЕШЕНИЕ НА КОМИСИЯТА
от 10 декември 2009 година
за изменение на Допълнение 2A към Решение 2007/65/ЕО във връзка с достъпа на служители на дружества контрагенти до сградите на Комисията
(2009/970/ЕС)
ЕВРОПЕЙСКАТА КОМИСИЯ,
като взе предвид Договора за Европейския съюз и Договора за функционирането на Европейския съюз, и по-специално член 249, параграф 1 от него,
като взе предвид Договора за създаване на Европейската общност за атомна енергия, и по-специално член 131 от него,
като има предвид, че:
(1)
Съобщението на Комисията относно новата система за сигурност и контрол на достъпа до сградите на Комисията (документ C(2007) 797) визира повишаване на сигурността на лицата, данните, сградите и друго имущество.
(2)
С тази цел бе изготвен Проектът за цялостна сигурност (PSG), съгласно който във всички сгради на Комисията се предвижда въвеждане на автоматични системи за контрол на достъпа, чрез използване на модерни и високоефективни технологии за контрол на достъпа.
(3)
Един от основните елементи на този проект е свързан с рационализиране и намаляване на броя и видовете служебни карти, които съществуват в момента, и улесняване на процедурите за издаване на служебни карти и пропуски за различните категории служители на Комисията и посетители.
(4)
За осъществяването на първия етап от въвеждането на новата система за издаване на служебни карти и пропуски, по-конкретно за служителите и контрагентите, е необходимо да се направят известни изменения с чисто административен характер в Решение 2007/65/ЕО на Комисията от 15 декември 2006 г. за създаване на стандартни мерки за сигурност и степени на тревога на Комисията и за изменение на нейния процедурен правилник по отношение на оперативните процедури за управление на кризисни ситуации (1),
РЕШИ:
Член 1
Точка 4.2, буква б) от допълнение 2А към Решение 2007/65/ЕО се заменя със следния текст:
„б)
Пропуски се издават на целия останал персонал, който иска достъп до сградите на Комисията за изпълнение на договорните задължения, поети пред службите на институцията. Пропуските на служители с договор, ограничен във времето, не се удължават след изтичането на този срок, освен ако това не е разрешено от дирекция „Сигурност“ на Комисията.
Пропуски се издават и на служителите на дружество контрагент, на които е необходим достъп до сградите на Комисията с цел изпълнение на техните договорни задължения. Тези пропуски, издадени на служители на контрагенти, ще важат до изтичане на договора с Комисията, при условие че съответното лице притежава документ за самоличност, който е валиден към датата на изтичане на договора. Ако последното условие не е изпълнено, издаденият пропуск ще важи до датата на изтичане на валидността на документа за самоличност.
Когато член на Европейския парламент пожелае да влезе в сграда на Комисията, той може да го направи при представяне на своя пропуск, издаден от Европейския парламент, на дежурния охранител, без да е необходимо да преминава през допълнителни проверки за сигурност, задължителни за външни посетители.“
Член 2
Настоящото решение влиза в сила в деня на неговото приемане.
Решението се публикува в Официален вестник на Европейския съюз.
Съставено в Брюксел на 10 декември 2009 година.